Vermoorde tiener se familie ontvang ŉ huisMatlhomola Mosweu se ma, Agnes Mosweu (Foto: ANA) Job Mokgoro, premier van Noordwes, sal Donderdag as deel van Menseregtedag ŉ nuwe huis aan die vermoorde tiener van Coligny, Matlhomola Mosweu, se familie oorhandig. Lindiwe Sisulu, minister van menslike nedersettings het in 2017 dié huis aan die familie belowe. Motlalepula Rosho, LUR van menslike nedersettings, en die burgemeester van Ditsobotla, Daniel Buthelezi, sal by Mokgoro aansluit. Mosweu se familie het tot dusver in ŉ plakkershuis by Scotland- informele nedersetting gewoon. Mosweu is op 20 April 2017 dood ná hy daarvan beskuldig is dat hy sonneblomme op Rietvlei-plaas gesteel het. Pieter Doorewaard (28) en Philip Schutte (35) is skuldig bevind in verband met sy dood. Hulle het Mosweu, beter bekend as Faki, betrap met sonneblomkoppe ter waarde van R80 op hul werkgewer se eiendom. Hulle het hom agterop ŉ bakkie gelaai en daar is beweer Schutte het hom van die bewegende voertuig afgestamp. Hy het nekbeserings opgedoen en is later oorlede. Sy afsterwe het tot gewelddadige betogings gelei in die gebied. Ses huise en drie vragmotors is aan die brand gesteek, verskeie winkels is geplunder en die dorp het vir vyf dae lank gesluit tot die twee mans hulle aan die polisie oorgegee het. Doorewaard en Schutte het beweer Mosweu het self van die bewegende voertuig afgespring in ŉ poging om te vlug. Schutte is tot 20 jaar tronkstraf gevonnis op aanklag van moord, drie jaar op aanklag van ontvoering, twee jaar vir intimidasie, een jaar vir diefstal en twee jaar vir die rig van ŉ vuurwapen. Die vonnisse vir ontvoering, intimidasie, diefstal en die rig van ŉ vuurwapen sal gelyklopend uitgedien word. Hy sal effektief 23 jaar tronkstraf uitdien. Doorewaard is tot effektief 18 jaar tronkstraf gevonnis, drie jaar vir ontvoering, twee jaar vir intimidasie, ŉ jaar vir diefstal en twee jaar vir die rig van ŉ vuurwapen. Lees alle vorige berigte oor die Coligny-moordsaak op Maroela Media.